BEGRUNDELSE

1. BAGGRUND FOR FORSLAGET

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse.

Ved brev registreret i Kommissionens Generalsekretariat den 13. marts 2013 anmodede Rumænien om tilladelse til at udvide fravigelsen fra momsdirektivets artikel 193 for også at anvende ordningen for omvendt betalingspligt ("reverse charge") på tømmerprodukter og træprodukter. I overensstemmelse med momsdirektivets artikel 395, stk. 2, underrettede Kommissionen ved brev af 17. juni 2013 de øvrige medlemsstater om Rumæniens anmodning. Ved brev af 18. juni 2013 underrettede Kommissionen Rumænien om, at den rådede over alle de oplysninger, den fandt nødvendige for at kunne vurdere anmodningen.

Generel baggrund

I momsdirektivets artikel 193 fastsættes det som en generel regel, at merværdiafgiften (momsen) normalt påhviler den afgiftspligtige person, som foretager levering af varer eller tjenesteydelser.

I 2009 anmodede den rumænske regering om tilladelse til at fravige momsdirektivets artikel 395 og anvende en procedure med omvendt betalingspligt, således at den afgiftspligtige person, til hvem der leveres varer eller tjenesteydelser, bliver betalingspligtig for momsen i følgende situationer:

- levering af varer og tjenesteydelser fra afgiftspligtige personer (undtagen detailhandlere), som er omfattet af en insolvensprocedure

- levering af træprodukter fra afgiftspligtige personer — nærmere bestemt træ på rod, rundtræ eller kløvet arbejdstræ, brænde, tømmerprodukter samt firkantet eller tilhugget træ og træ i rå eller forarbejdet stand eller i form af halvfabrikata.

Anmodningen blev imødekommet af Rådet, og Rumænien blev bemyndiget til at anvende ordningen for omvendt betalingspligt på ovennævnte leverancer indtil den 31. december 2013. Rumænien har nu anmodet om tilladelse til at forlænge fravigelsen for så vidt angår anvendelse af ordningen for omvendt betalingspligt på træprodukter. Rumænien har imidlertid ikke anmodet om en forlængelse af fravigelsen for så vidt angår insolvente virksomheder.

Skovbrugssektoren i Rumænien består af et stort antal mindre videresælgere og formidlere, der har vist sig at være vanskelige at kontrollere for skattemyndighederne. Modtagerne af leverancerne er ofte større veletablerede virksomheder, der er nemmere at kontrollere. Denne type sektor ligner derfor i vid udstrækning dem, der falder ind under momsdirektivets artikel 199, og for hvilke ordningen for omvendt betalingspligt har vist sig at være et effektivt instrument uden negative følger for omfanget af svig i detailsektoren eller i andre medlemsstater eller sektorer.

Vurderet ud fra oplysningerne fra de rumænske myndigheder forekommer det berettiget at forlænge fravigelsen.

Forlængelsen bør være tidsbegrænset for at kunne vurdere, om de vilkår, den bygger på, fortsat er gyldige. Det foreslås derfor, at tilladelsen gives frem til den 31. december 2016, og at den rumænske regering skal aflægge en rapport om virkningen af foranstaltningen og en vurdering af risikoen for svig inden for træsektoren, hvis der kan forventes en ny anmodning om forlængelse efter den dato.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Forslaget indebærer videreførelse af en foranstaltning, der tjener til at forhindre momsunddragelse eller momsundgåelse, og det har derfor en potentiel positiv økonomisk virkning.

Fravigelsen har et nøje afgrænset og snævert anvendelsesområde og får derfor kun en begrænset virkning.

3. JURIDISKE ASPEKTER AF FORSLAGET

Resumé af forslaget

Tilladelse til Rumænien til fortsat at anvende en foranstaltning, der fraviger direktiv 2006/112/EF, for så vidt angår anvendelse af en ordning for omvendt betalingspligt på leverancer af træprodukter.

Retsgrundlag

Artikel 395 i direktiv 2006/112/EF af 28. november 2006 om det fælles merværdiafgiftssystem.

Nærhedsprincippet

Forslaget henhører under Unionens enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende grunde:

Afgørelsen vedrører en tilladelse til en medlemsstat efter dennes egen anmodning og udgør ikke en forpligtelse.

I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

Foreslåede instrumenter: andet.

Andre midler vil ikke være hensigtsmæssige af følgende grund(e):

Efter artikel 395 i Rådets direktiv 2006/112/EF af 28. november 2006 om det fælles merværdiafgiftssystem kan Rådet med enstemmighed på forslag af Kommissionen give en medlemsstat tilladelse til at fravige de fælles momsregler. En rådsafgørelse er det eneste egnede middel, da den kan rettes til en enkelt medlemsstat.

4. BUDGETMÆSSIGE KONSEKVENSER

Forslaget har ingen konsekvenser for Den Europæiske Unions budget.

5. FAKULTATIVE ELEMENTER

Forslaget indeholder en udløbsklausul.

2013/0284 (NLE)

Forslag til

RÅDETS GENNEMFØRELSESAFGØRELSE

om bemyndigelse af Republikken Rumænien til fortsat at anvende en særlig foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem, særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionens Generalsekretariat den 13. marts 2013 anmodede Rumænien om tilladelse til at forlænge anvendelsen af en særlig foranstaltning, der fraviger artikel 193 i direktiv 2006/112/EF, for så vidt angår leverancer af træprodukter.

(2) I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 17. juni 2013 de øvrige medlemsstater om Rumæniens anmodning. Ved brev af 18. juni 2013 underrettede Kommissionen Rumænien om, at den var i besiddelse af alle de oplysninger, som den fandt nødvendige for at kunne vurdere anmodningen.

(3) I artikel 193 i direktiv 2006/112/EF fastsættes det, at det generelt påhviler den afgiftspligtige person, som leverer varerne eller ydelserne, at betale merværdiafgiften (momsen) til afgiftsmyndighederne.

(4) Med Rådets afgørelse 2010/583/EF af 27. september 2010 fik Rumænien tilladelse til at anvende en foranstaltning, der fraviger artikel 395 i direktiv 2006/112/EF, med henblik på at udpege modtageren af leverancer af træprodukter som den momsbetalingspligtige person.

(5) Før den hidtidige tilladelse til at anvende en ordning for omvendt betalingspligt i forbindelse med leverancer af træ havde Rumænien oplevet problemer på træmarkedet på grund af markedets art og de involverede virksomheder. Denne sektor omfatter et stort antal små virksomheder, som de rumænske myndigheder har fundet det vanskeligt at kontrollere. Ved at udpege modtageren som den momsbetalingspligtige person er det ifølge de rumænske myndigheder lykkedes at forhindre momsunddragelse og momsundgåelse, og denne foranstaltning er fortsat berettiget.

(6) Foranstaltningen står i rimeligt forhold til de tilstræbte mål, da den ikke skal anvendes generelt, men kun for meget bestemte transaktioner inden for en sektor, hvor der er betydelige problemer med afgiftsunddragelse eller -undgåelse.

(7) Efter Kommissionens opfattelse forventes foranstaltningen ikke at få en negativ indvirkning på omfanget af svig i detailsektoren eller i andre sektorer eller medlemsstater.

(8) Tilladelsen bør være begrænset i tid indtil den 31. december 2016.

(9) Såfremt Rumænien anmoder om en yderligere forlængelse efter 2016, bør der indsendes en rapport til Kommissionen sammen med anmodningen om forlængelse senest den 1. april 2016. På baggrund af de erfaringer, der gøres frem til denne dato, skal det vurderes, om fravigelsen fortsat er berettiget.

(10) Fravigelsen har ingen negative virkninger på Unionens egne indtægter hidrørende fra moms —

VEDTAGET DENNE AFGØRELSE:

Artikel 1

Ved fravigelse af artikel 193 i direktiv 2006/112/EF gives der herved tilladelse til Republikken Rumænien til indtil den 31. december 2016 at udpege den afgiftspligtige person, til hvem de varer eller tjenesteydelser, der er omhandlet i artikel 2 i denne afgørelse, leveres, som den afgiftsbetalingspligtige person.

Artikel 2

Fravigelsen i henhold til artikel 1 finder anvendelse på afgiftspligtige personers leverancer af træprodukter, herunder træ på rod, rundtræ eller kløvet arbejdstræ, brænde, tømmerprodukter samt firkantet eller tilhugget træ og træ i rå eller forarbejdet stand eller i form af halvfabrikata.

Artikel 3

Enhver anmodning om forlængelse af den i denne afgørelse omhandlede foranstaltning indgives til Kommissionen senest den 1. april 2016 ledsaget af en rapport om virkningen af foranstaltningen og en vurdering af risikoen for svig inden for træsektoren.

Artikel 4

Denne afgørelse er rettet til Republikken Rumænien.

Udfærdiget i Bruxelles, den […].

På Rådets vegne

Formand